钦定古今图书集成/明伦汇编/官常典/第229卷 > 叶颙
## 钦定古今图书集成/明伦汇编/官常典/第229卷 > 叶颙

按《宋史》本传：“颙字子昂，兴化军仙游人。登绍兴元年
进士第，为广州南海县主簿，摄尉。盗发，州檄巡尉同
捕，巡检获盗十馀人，归其劳于颙。颙曰：‘掠美、欺君、幸
赏，三者皆罪，不忍为也’。”帅曾开大喜之。知信州贵溪
县，时诏行经界，郡议以上中下三等定田税，颙请分
为九等，守从之，令信之六邑以贵溪为式。知绍兴府
上虞县，凡繇役，令民自推货力甲乙不以付吏，民欣
然皆以实应。催租，各书其数与民约，使自持户租至
庭，亲视其入，咸便之。帅曹泳令今岁夏租先期送什
之八，颙请少纾其期，泳怒及麦大熟，民输租反为诸
邑最，泳大喜，许荐于朝，颙固辞。贺正中荐颙静退，遂
召见。颙论“国仇未复，中原之民日企銮舆之返。”其语
剀切，高宗嘉纳。除将作监簿、知处州。青田令陈光献
羡馀百万，颙以所献充所赋。汤思退之兄，居处州，家
奴屠酤犯禁，一绳以法，思退不悦。属常州逋缗钱四
十万，守坐免。移颙知常州。金犯边，高宗视师建康，道
毗陵，颙赐对舟次，因言：“恢复莫先于将相，故相张浚
久谪无恙，是天留以相陛下也。”颙初至郡，无旬月储，
未一年，馀，缗钱二十万。或劝献羡，颙曰：“名羡馀，非重
征则横敛，是民之膏血也。以利易赏，心实耻之。”召为
尚书郎，除右司。诏求直言，颙上疏谓：“陛下以手足之
至亲，付州郡之重寄，是利一人害一方也。”人称其直。
除吏部侍郎，复权尚书。时七司弊事未去，上疏言选
部所以为弊，乃与郎官编《七司条例》为一书，上嘉之，
令刻板颁示。除端明殿学士，拜参知政事兼同知枢
密院事。武臣梁俊彦请税沙田、芦场，帝以问颙，对曰：
“沙田乃江滨地，田随沙涨而出没不常，芦场则臣未
之详也。且辛巳军兴，芦场田租并复，今沙田不胜其
扰。”上曰：“诚如卿言。”颙至中书，召俊彦切责之曰：“汝言
利求进，万一为国生事，斩汝不足以塞责。”俊彦皇恐
汗下。是日，诏沙田、芦场并罢。御史林安宅请两淮行铁钱，颙力言不可，安宅不能平。既入枢府，乃上章攻
颙，云：“颙之子受宣州富人周良臣钱百万，得监镇江
大军仓。”御史王伯庠亦论之，颙乞下吏辩明，乃以资
政殿学士提举洞霄宫，上下其事临安府。时王炎知
临安，上令炎亲鞫置对，无秋毫迹。狱奏，上以安宅、伯
庠风闻失实，并免所居官，仍贬安宅筠州。召颙赴阙，
入见，上劳之曰：“卿之清德，自是愈光矣。”除知枢密院
事，未拜，进尚书左仆射兼枢密使。颙首荐汪应辰、王
十朋、陈良翰、周操、陈之茂、芮晔、林光朝等，可备执政、
侍从、台谏，上嘉纳之。又言：“自古明君用人，使贤使愚，
使奸使盗，惟去泰甚。”上曰：“固然。虞有禹、皋，亦有共、驩；
周有旦、奭，亦有管、蔡，在用不用。”颙曰：“诚如圣训，但今
日在朝虽未见有共、驩、管、蔡，然有窃弄威福者，臣不
敢隐。”上问为谁，颙以龙大渊对，语在《陈俊卿传》。上以
国用未裕，诏宰相兼国用使，参政同知国用事。颙乃
言：“今日费财养兵为甚，兵多则有冗卒虚籍，无事则
费财，有事则不可用。虽曰汰之，旋即招之，欲足国用，
当严于汰、缓于招可也。孔子曰：‘节用而爱人’。盖节用
则爱人之政自行于其间，若欲生财，只费民财尔。”上
曰：“此至言也。”上曰：“建康刘源尝赂近习，朕欲遣王抃
廉其奸。”颙曰：“臣恐廉者甚于奸”者，乃止。乾道三年冬
至，上亲郊而雷，颙引汉故事上印绶，提举太平兴国
宫。归至家，不疾而薨，年六十八。以观文殿学士致仕，
赠特进，谥正简。颙为人简易清介，与物若无忤，至处
大事，毅然不可夺。友人高登尝上书讥切时相，名捕
甚急，颙与同邸，擿令逸去，登曰：“不为君累乎？”颙曰：“以
获罪，固所愿也。”即为具舟，舟移乃去。自初仕至宰相，
服食、僮妾、田宅，不改其旧。